|  |  |
| --- | --- |
| **ROKODELSKA PANOGA** | **Izdelovanje krpank** |
| **POVZETEK**  |
| Izdelovanje krpank zajema unikatno oblikovanje, sestavljanje in šivanje dekorativnih pregrinjal, odej in drugih tekstilnih izdelkov iz menjajočih se vzorčastih delov blaga, zloženih v različne vzorce. Tehnologija in oblikovalski načini krpank so novost v sodobnem slovenskem rokodelstvu. |
| **OPIS PANOGE** |
| Krpanka je poimenovanje tehnike izdelave in končnega šiviljskega izdelka, poznanega po angleškem izrazu patchwork ali ameriškem quilt. Starodavna tehnika sestavljanja in šivanja majhnih delov blaga v večje vzorce domnevno izvira z Bližnjega vzhoda iz časa pred našim štetjem. V obdobju srednjega veka se je dejavnost razširila po Evropi in z izseljevanjem naprej v Ameriko. Od tam se je prenesla po vsem svetu in v poznih 70. letih minulega stoletja dosegla tudi Slovenijo.Krpanke za splošno rabo so imele sprva zgolj uporabno vrednost, izdelovali so jih iz ostankov obrabljenih tkanin, ki so jih sestavljali v dovolj velike dele blaga za izdelavo novih izdelkov. Krpanke za notranjo opremo domov in oblačilni videz privilegiranih družbenih slojev so pridobile tudi dekorativno vrednost, tako po uporabljenem gradivu kot po tehnologiji izdelave so presegale splošno povprečje in predstavljale statusni simbol. Vzorci so bili povezani z značilnostmi lokalnega okolja. Izdelki današnjega časa so eden od načinov kreativnega umetniškega izražanja.Izdelovanje krpank ima določene zakonitosti in pravila. Končni šiviljski izdelek običajno sestavljajo tri plasti (zgornja dekorativna plast, polnilo in spodnja plast), ki so spojene in prešite z dekorativnimi vzorci. Postopek izdelave krpanke obsega izbor in pripravo idejne skice, izbor primernega materiala in s tem povezano znanje o kombiniranju vzorcev, tkanin in barv, krojenje, razrez, sestavljanje, likanje in šivanje. Najzahtevnejša je izdelava zgornje plasti krpanke. Sestavljena je iz manjših kosov blaga najrazličnejših (pogosto pravilnih geometrijskih) oblik, kombiniranih in sešitih v temeljne enote (kvadrate oz. bloke), ki so nato združeni in sešiti ter zaključeni z dodajanjem obrob. Mogoče so številne kombinacije in variacije.Ključna je ustrezna izbira materialov. Zaradi svojih vsestranskih lastnosti se za zgornjo plast krpank najpogosteje uporabljajo gosto tkane bombažne tkanine, pogosto tudi svilene tkanine. Izbor polnila, ki služi kot plast izolacije med zgornjo in spodnjo plastjo, je odvisen od namena uporabe krpanke. Polnilo je lahko bombažno, poliestrsko, svileno, volneno itd. Za spodnjo plast krpanke se običajno uporabi enobarvna ali vzorčasta bombažna tkanina. Pomembno je, da je po barvi, vzorcu, surovinski sestavi materiala in masi tkanine usklajena s tkaninami, ki sestavljajo zgornjo plast krpanke. Glede na način izdelave razlikujemo v celoti ročno izdelane krpanke in krpanke, izdelane s pomočjo šivalnega stroja. Pripomočki za ročno izdelavo so osnovna šivalna sredstva – igle, sukanci, bucike, in škarje. Priročen pripomoček je tudi okvir za vezenje, ki drži tkanino napeto. Pri šivanju krpank se najpogosteje uporablja prednji vbod. Izurjeni izdelovalci nanizajo več vbodov in šele nato povlečejo iglo z nitjo skozi material. V specializiranih trgovinah so danes na voljo številni pripomočki za izdelovanje krpank (posebna rezila, podloge za rezanje, specialni šivalni stroji itd.).Izdelovanje krpank se je na Slovenskem prvič pojavilo leta 1978 v Kranju in se do danes razširilo po vsej Sloveniji. Kljub temu da gre za tuj model s trdno določeno tehnologijo in oblikovalskimi načini, je nujno oblikovanje lastnega izraza. Najpogostejši izdelki slovenskih izdelovalcev so pregrinjala, odeje, blazine, torbe, obleke, predpasniki in drugi podobni izdelki ter stenske krpanke, ki služijo kot unikatna notranja oprema. |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Potrebno je poznavanje zakonitosti in pravil ter postopka izdelovanja krpank, ki obsega znanja izbora ustreznega materiala, kombiniranja vzorcev, tkanin in barv ter rabe šivalnih pripomočkov in veščine krojenja, rezanja, sestavljanja, likanja in šivanja. Določenih specifičnih znanj izdelovanja krpank se je mogoče priučiti le s praktičnim delom in prenosom znanj z izkušenih na manj izkušene. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga je novost v sodobnem slovenskem rokodelstvu, ni vpisana v Register nesnovne kulturne dediščine in nima posebnega statusa. |
| **Vidik identitete in prepoznavnosti**  | V številnih evropskih državah so izdelovalci krpank organizirani v skupine (gilde), te pa v krajevne, pokrajinske in nacionalne zveze. Skupine se združujejo v Evropski zvezi za patchwork. V Sloveniji tovrstnega povezovanja (še) ni, nekatere slovenske izdelovalke so članice skupin zunaj Slovenije, doma se večinoma povezujejo v društvih in v rokodelskih centrih. Posameznice svoje znanje in veščine izdelovanja krpank širijo med zainteresirano javnost, z njim seznanjajo ljubitelje tovrstne tekstilne umetnosti, svoja dela in izdelke predstavljajo na razstavah in festivalih. Občasno potekajo posebni projekti in promocijski dogodki (Slovenska krpanka – skupinska izdelava krpanke iz bombažnih vzorcev propadlega Tekstilindusa, 2014). |
| **Vidik družbenega in gospodarskega napredka** | Izdelovanje krpank se v svojih osnovnih pravilih in tehnikah skozi stoletja ni bistveno spremenilo, posodobili pa so se pripomočki, ki se uporabljajo pri tej dejavnosti (specializirani rezalni pripomočki, šivalni stroji itd.). Z vidika sodobne družbe se znanja in veščine izdelovanja krpank ponujajo kot ena od rešitev za vnovično uporabo odvečnega in zavrženega tekstila. S preoblikovanjem v nove, uporabne izdelke pripomoremo k zmanjševanju tekstilnih odpadkov. |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje in prenos znanj potekata predvsem prek delavnic in tečajev v rokodelskih centrih in prek bolj ali manj formalno organiziranih seminarjev in srečanj v okviru različnih društev. Prenos znanj je mogoč tudi posredno s knjigami ter prek spleta. Izdelovanje krpank je vključeno v formalno izobraževanje le posredno pri posameznih predmetih na srednje- in visokošolskih programih tekstilnih smeri. |
| **Vidik učinkov na turizem**  | Dejavnost je vpeta v turistično ponudbo le tam, kjer si za to prizadevajo posamezniki in rokodelski centri. Glede na to da ima rokodelstvo vedno večjo vlogo pri razvoju kreativnega turizma in ustvarjalnih doživetij, obstaja potencial tudi za to panogo. |
| **Viri in literatura** | Bogataj, Janez1999 *Mojstrovine Slovenije: Srečanja s sodobnimi rokodelci* (str. 157, 272). Ljubljana, Gorenjski tisk.Žagar, Janja2015 *Slovenska krpanka*, Etnolog 25, 251–254.Tomc, M. 2015. *Oblikovanje in izdelava krpanke za stensko dekoracijo*. https://dk.um.si/IzpisGradiva.php?id=47586&lang=slv&prip=dkum:9160432:r4 |